Source: https://efactura.transfond.ro/efact-client/html/termeni_ro.html
Timestamp: 2015-05-29 14:00:56+00:00

Document:
TERMENI ŞI CONDIŢII GENERALE PENTRU SERVICIUL”E-FACTUR@”
Pentru scopul acestor Termeni şi Condiţii Generale (“Termeni”), TRANSFOND este STFD-TRANSFOND S.A. cu sediul în Bucureşti, Bd Ficusului, Nr. 1, Sector 1, cod poştal 013971, înregistrată la Registrul Comerţului J40/6820/2000, CUI /CIF nr. RO 13215516, capital social subscris şi vărsat 6.720.000 Lei, operator de date cu caracter personal nr. 1611. Informaţii despre Serviciul e-Factur@ pot fi obţinute şi accesând pagina web https://efactura.transfond.ro/efact-client/login.ef („Pagina web”). Adresa de e-mail a TRANSFOND este helpdesk@transfond.ro. Aceşti Termeni sunt stocaţi de către TRANSFOND şi sunt accesibili pentru Dumneavoastră, pe Pagina web, în limba română.
1. APLICABILITATEA ȘI DESCRIEREA SERVICIULUI
1.1 Aceşti Termeni reglementează, în forma juridică a unui contract, relaţia comercială dintre TRANSFOND şi Dumneavoastră cu privire la furnizarea, de către TRANSFOND - în numele şi pe seama creditorilor Dumnevoastră - către Dumneavoastră, a serviciului e-Factur@ („Serviciul”), astfel cum acesta din urmă este descris în prezentul document. Serviciul este disponibil pentru persoanele fizice şi pentru persoanele juridice.
1.2 TRANSFOND va furniza Serviciul prin punerea sa la dispoziţia Dumneavoastră, la adresa de internet www.transfond.ro.
1.3 Scopul Serviciului este acela de a permite vizualizarea, de către Dumneavoastră, prin intermediul reţelei Internet, a facturilor în formă electronică ce v-au fost transmise în ultimele 90 de zile, în format PDF şi XML semnate electronic cu un certificat calificat, emise de creditorii Dumneavoastră şi livrate de TRANSFOND în contul creat exclusiv pentru Dumneavoastră, accesibil la adresa de internet www.transfond.ro (”Contul e-Factur@”). În scopul furnizarii Serviciului, TRANSFOND cooperează cu:
creditorii Dumneavoastră;
diverse bănci;
diverşi alți furnizori de servicii,
(denumiţi, împreună, „Parteneri”), iar Dumnevoastră sunteţi de acord că Serviciul nu va putea fi furnizat în absenţa cooperării dintre TRANSFOND şi aceşti Parteneri.
1.4 TRANSFOND furnizează Serviciul în mod gratuit. TRANSFOND îşi rezervă dreptul de a vă propune, în viitor, în condiţiile prevăzute în Secţiunea 8, tarife pentru utilizarea parţială (a anumitor componente) sau integrală a Serviciului, precum şi, modificări şi completări corespunzătoare ale acestor Termeni.
1.5 Accesul la Serviciu este restricţionat şi se face numai prin intermediul unui nume de utilizator şi al unei parole, pentru care Dumneavoastră aveţi dreptul să optaţi în cadrul procesului de înregistrare pentru utilizarea Serviciului. 1.6 Accesul la Serviciu este condiţionat de înregistrarea, în calitate de utilizator al Serviciului şi de acceptarea prealabilă, de către Dumneavoastră, a Termenilor, după introducerea corectă a tuturor datelor necesare înregistrării. Acceptarea Termenilor de către Dumneavoastră reprezintă încheierea unui contract cu TRANSFOND, în temeiul căruia vă veţi bucura de drepturile şi vă veţi asuma obligaţiile prevăzute în aceşti Termeni. 1.7 Puteți accepta Termenii:
fie printr-un click care are semnificaţia juridică a unui consimţământ, în cazurile în care această opţiune vă este pusă la dispoziţie de TRANSFOND în interfaţa de utilizator pentru orice Serviciu; fie prin utilizarea efectivă a Serviciului. În acest din urmă caz, înţelegeţi şi sunteţi de acord că TRANSFOND va considera că utilizarea Serviciului de către Dumneavoastră are semnificaţia juridică a unui consimţământ dat de Dumneavoastră cu privire la Termeni, începând din chiar momentul utilizării efective a Serviciului.
1.8 Dacă sunteţi o persoană fizică, nu puteţi utiliza Serviciul şi nu puteţi accepta Termenii în cazul în care:
nu sunteţi o persoană majoră, sau vă este interzisă utilizarea Serviciului în conformitate cu legile din România sau din alte state, inclusiv statul Dumneavoastră de reşedinţă sau cel din care aţi intenţiona să utilizaţi Serviciul.
1.9 Înainte de a accepta aceşti Termeni, ar trebui să tipăriţi sau să salvaţi într-un fişier local Termenii, pentru uzul Dumneavoastră curent.
1.10 Cerinţele tehnice minime pentru o furnizare corespunzătoare a Serviciului pentru Dumneavoastră sunt: un computer conectat la Internet şi un program de navigare de tipul Microsoft Internet Explorer (versiunea 7 sau superioară) sau Netscape Navigator/Communicator (versiunea 6 sau superioară) instalat pe respectivul computer.
1.11 Puteţi accesa Serviciul 24h/zi, 7 zile/săptămână, cu excepţia perioadelor în care TRANSFOND sau orice persoană terţă autorizată (cum ar fi furnizorii de servicii de telecomunicaţii) efectuează lucrări de întreţinere şi/sau reparaţii. Accesul poate fi limitat ca viteză în orele de utilizare maximă, datorită capacităţii limitate de procesare a sistemului informatic pe care rulează Serviciul. 1.12 Prin vizualizarea facturilor în formă electronică prevăzute la articolul 1.3., Dumneavoastră recunoaşteţi în mod irevocabil că aţi primit respectivele facturi în formă electronică, transmise de TRANSFOND. În acest sens, confirmaţi şi sunteţi de acord că proba primirii facturilor în formă electronică se poate face oricând pe baza logurilor generate de Serviciul e-Factur@. 1.13 După transmiterea facturilor în formă electronică în Contul e-Factur@ veți fi notificat la adresa Dumneavoastră de e-mail, în funcție de opțiunea de notificare selectată de emitentul de facturi, după cum urmează:
printr-un mesaj la fiecare factură emisă pe numele Dumneavoastră de emitent (notificare la fiecare factură), sau printr-un singur mesaj pentru toate facturile emise în ziua respectivă de emitentul de facturi (notificare unică), În mesaj vi se comunică faptul că aţi primit o factură/”n” facturi în formă electronică de la emitentul de facturi şi că le puteţi vizualiza şi/sau descărca din Contul e-Factur@. Răspunderea pentru verificarea mesajelor ce vă sunt expediate de TRANSFOND pe adresa Dumneavoastră de email vă revine în întregime.
2. DREPTURILE ŞI OBLIGAŢIILE TRANSFOND
2.1 TRANSFOND va depune toate eforturile pentru a asigura utilizarea Serviciului de către Dumneavoastră în condiţii de securitate şi confidenţialitate.
2.2 TRANSFOND poate oricând suspenda sau întrerupe furnizarea Serviciului, cu efect imediat şi fără un anunţ prealabil, în scopul efectuării unor reparaţii sau lucrări de întreţinere, ori în scopul îmbunătăţirii performanţelor Serviciului.
2.3 În caz de folosire abuzivă sau neautorizată a acestui Serviciu, de către Dumneavoastră, precum şi de nerespectare a oricăror obligaţii ce vă revin potrivit acestor Termeni, TRANSFOND îşi rezervă dreptul de a limita, suspenda sau întrerupe, fără preaviz, accesul Dumneavoastră la Serviciu. 2.4 Confirmaţi şi sunteţi de acord că, în cazul în care TRANSFOND interzice accesul la Contul e-Factur@, nu veţi putea accesa Serviciul, detaliile Contul e-Factur@ sau orice fişiere sau orice alt conţinut ce se află în Contul e-Factur@ .
2.5 Confirmaţi şi sunteţi de acord că TRANSFOND:
nu vă reprezintă, în niciun fel, în relaţia cu Partenerii;
nu este mandatat de creditorii Dumneavoastră să poarte cu Dumneavoastră negocieri de orice natură, ori să încheie orice înţelegeri cu Dumneavoastră privind plata facturilor în formă electronică sau să convină cu Dumneavoastră asupra oricăror alte aspecte privind raporturile juridice preexistente dintre Dumneavoastră şi creditorii Dumneavoastră;
păstrează facturile în formă electronică la dispoziţia Dumnevoastră, în scopul vizualizării şi/sau descărcării, pentru un termen de 90 de zile de la data transmiterii lor în Contul e-Factur@, fără ca acest termen să poată fi extins în niciun fel.
3. DREPTURILE ŞI OBLIGAŢIILE DUMNEAVOASTRĂ
3.1 Pentru accesarea Serviciului este posibil să vi se solicite să furnizaţi informaţii referitoare la Dumneavoastră (cum ar fi date de identificare a persoanei sau date de contact) în cadrul procesului de înregistrare pentru Serviciu, sau în cadrul utilizării continue a Serviciului de către Dumneavoastră. Sunteţi de acord ca orice asemenea informaţii pentru înregistrare pe care le furnizaţi TRANSFOND să fie întotdeauna exacte, adevărate, corecte, complete şi actualizate.
3.2 Sunteţi de acord să nu accesaţi (şi nici să nu încercaţi să accesaţi) niciun Serviciu decât prin intermediul interfeţei pusă la dispoziţie de TRANSFOND, cu excepţia cazului în care vi s-a permis o derogare în mod expres, în baza unui contract separat încheiat cu TRANSFOND.
3.3 Cu excepţia cazului în care vi s-a permis o derogare în mod expres, în baza unui contract separat încheiat cu TRANSFOND, sunteţi de acord să nu reproduceţi, faceţi duplicate, copiaţi, vindeţi, comercializaţi sau revindeţi Serviciul, în niciun scop.
3.4 Vă obligaţi să utilizaţi Serviciul numai în scopul menţionat la articolul 1.3, astfel încât prin propria Dumneavoastră conduită să nu perturbaţi funcţionarea normală a Serviciului şi sunteţi răspunzător faţă de TRANSFOND pentru orice daune suferite de acesta, care au fost cauzate prin nerespectarea, de către Dumneavoastră, a obligaţiilor prevăzute în aceşti Termeni.
3.5 Vă obligaţi, în permanenţă, să păstraţi confidenţialitatea detaliilor contului Dumneavoastră, fiind singurul răspunzător pentru orice consecinţe pe care le-ar putea avea divulgarea acestora către un terţ, indiferent dacă o asemenea divulgare a fost intenționată sau s-a produs din neglijenţa Dumneavoastră.
3.6 Înţelegeţi că accesul la anumite funcţiuni ale Serviciului poate fi restricţionat pe toată durata în care furnizarea către Dumneavoastră a tuturor sau a unei părţi din alte servicii ale TRANSFOND este suspendată sau întreruptă, indiferent de cauza suspendării sau a întreruperii.
3.7 Înţelegeţi că administrarea căsuţei de email pe care o indicaţi în crearea profilului în e-Factur@ vă revine în întregime, ca parte a unui serviciu la care TRANSFOND nu este parte şi de care TRANSFOND nu poate fi ţinut răspunzător.
4. UTILIZAREA SERVICIULUI DE CĂTRE DUMNEAVOASTRĂ
4.1 Sunteţi de acord să utilizaţi Serviciul numai în scopul permis de aceşti Termeni şi de lege. 4.2 Sunteţi de acord să nu desfăşuraţi nicio activitate care, în orice mod, s-ar interfera cu sau ar afecta Serviciul, ori serverele şi reţelele conectate la Serviciu.
4.3 Cu excepţia cazului în care vi s-a permis în mod expres, în baza unui contract separat încheiat cu TRANSFOND, o activitate de genul celei prevăzute la articolul 4.2, sunteţi de acord să nu reproduceţi, faceţi duplicate, copiaţi, vindeţi, comercializaţi sau revindeţi Serviciul, în niciun scop.
4.4 Sunteţi de acord că suportaţi în mod exclusiv răspunderea juridică – cu excluderea totală a răspunderii TRANSFOND sau cea a oricarui terţ - pentru orice încalcare a obligaţiilor asumate în conformitate cu aceşti Termeni sau pentru consecinţele oricărei astfel de încălcări, inclusiv orice pierdere sau daune pe care le poate suferi TRANSFOND.
4.5 În situaţia în care, în termen de 24 de ore, nu v-aţi activat Contul e-Factur@ de pe site-ul TRANSFOND pentru recepţionarea facturilor în format electronic, conform notificării primite pe email de la adresa noreply@transfond.ro, Contul e-Factur@ va fi şters. Pentru a putea recepţiona facturile în format electronic va trebui să reluaţi procesul de creare a Contul e-Factur@ de pe site-ul TRANSFOND. 5. SECURITATEA
5.1 Serviciul este furnizat prin intermediul unui sistem informatic cu acces restricţionat. Orice accesare a sistemului şi/sau a Serviciului, prin folosirea unui nume de utilizator (identificator) şi/sau a unei parole care nu au fost alocate celui care încearcă să acceseze sistemul şi/sau Serviciul sau accesarea sistemului în orice alt mod, prin înlăturarea neautorizată a restricţiilor de acces, precum şi utilizarea sistemului cu depaşirea limitelor autorizării constituie infracţiune şi se pedepseşte conform legii române. 5.2 Prin accesarea Contul e-Factur@ cu utilizarea parolei personale, Dumneavoastră sunteţi responsabil pentru toate acţiunile care decurg din folosirea acestora. TRANSFOND nu este răspunzătoare pentru erorile Serviciului survenite în urma neglijenţei Dumneavoastră privind asigurarea securităţii şi confidenţialităţii detaliilor Contul e-Factur@.
5.3 În cazul în care vi se aduce la cunoştinţă sau aflaţi despre orice utilizare neautorizată a Contul e-Factur@, sunteţi de acord să notificaţi imediat TRANSFOND la adresa de e-mail menţionată în preambulul la aceşti Termeni. 6. DREPTUL DE PROPRIETATE
6.1 Confirmaţi şi sunteţi de acord că TRANSFOND deţine toate drepturile, titlurile şi interesele legale în şi asupra Serviciului, inclusiv orice drepturi de proprietate intelectuală care există în legatură cu Serviciul (indiferent dacă drepturile respective sunt sau nu înregistrate, şi indiferent de locaţia în care ar putea exista drepturile). În plus, confirmaţi că Serviciul poate conţine informaţii considerate confidenţiale de către TRANSFOND (care vă vor fi notificate în prealabil) şi vă obligaţi că nu veţi dezvălui aceste informaţii fără consimţământul prealabil scris al TRANSFOND.
6.2. Cu excepţia cazului în care s-a convenit altfel printr-un contract separat încheiat cu TRANSFOND, niciuna din dispoziţiile Termenilor nu vă dă dreptul de a utiliza denumirile comerciale, mărcile de comerţ, mărcile de servicii, emblemele, numele de domenii ale TRANSFOND, precum şi orice alte caracteristici distinctive ale Serviciului.
6.3 În cazul în care vi s-a acordat un drept expres de a utiliza oricare dintre caracteristicile distinctive ale Serviciului prevăzute de articolul 6.2, în baza unui contract încheiat separat cu TRANSFOND, atunci sunteţi de acord că utilizarea, de către Dumneavoastră, a caracteristicilor respective va fi realizată în conformitate cu acel contract, sau cu orice dispoziţii aplicabile din cuprinsul acestor Termeni.
7. LICENŢĂ ACORDATĂ DE TRANSFOND
7.1 TRANSFOND vă acordă Dumneavoastră o licenţă personală, valabilă la nivel mondial, care nu include redevenţe, netransferabilă şi neexclusivă, de utilizare a software-ului care vă este pus la dispoziţie de către TRANSFOND, în cadrul Serviciului furnizat de TRANSFOND (denumit în continuare „Software”). Această licenţă are scopul exclusiv de a vă permite să utilizaţi şi să beneficiaţi de Serviciul furnizat de TRANSFOND, în conformitate cu dispoziţiile acestor Termeni.
7.2. Nu puteţi copia, modifica, desfăşura o activitate derivată, realiza inginerie inversă, descompune sau încerca să extrageţi în orice alt mod codul sursă al Software-ului sau orice parte a acestuia (şi nu puteţi permite unei alte persoane să efectueze aceste operaţiuni), decât în cazul în care aceste operaţiuni sunt permise sau impuse în mod expres prin lege, sau numai dacă TRANSFOND v-a notificat, în mod particular, că puteţi efectua aceste operaţiuni.
7.3 Cu excepţia cazului în care TRANSFOND v-a dat un acord scris specific în acest sens, nu puteţi cesiona (sau acorda o sublicenţă cu privire la) drepturile de a utiliza Software-ul, nu puteţi constitui o garanţie reală sau de orice natură în legătură cu drepturile Dumneavoastră de utilizare Software-ului şi nu puteţi transfera, în orice alt mod, orice parte a drepturilor Dumneavoastră de utilizare a Software-ului.
8. MODIFICAREA TERMENILOR ŞI CONDIŢIILOR
8.1 Sunteţi de acord că TRANSFOND vă poate transmite notificări în legatură cu orice problemă ce priveşte Serviciul, inclusiv în legatură cu modificarea Termenilor, prin email, poşta obişnuită, sau afişări în cadrul Serviciului.
8.2 TRANSFOND poate oricând să vă propună modificări şi completări ale Termenilor. În acest scop, la aceeaşi dată, TRANSFOND va redacta o variantă actualizată a Termenilor, disponibilă în Contul e-Factur@. TRANSFOND vă va notifica, de fiecare dată, asupra acestor modificări şi completări.
8.3. Aveţi la dispoziţie un termen de 15 (cincisprezece) zile lucrătoare de la data efectuării formalităţilor prevăzute la articolul 8.2, pentru a accepta varianta actualizată a Termenilor într-una din modalităţile prevăzute la articolul 1.7, sau pentru a înceta prezentul contract, în condiţiile prevăzute la articolul 9.2.
9. DURATA ŞI ÎNCETAREA RAPORTURILOR CONTRACTUALE CU TRANSFOND
9.1 Prezentul contract se încheie pe durată nedeterminată. Termenii vor rămâne în vigoare până la încetarea raporturilor contractuale, fie la iniţiativa Dumneavoastră, fie la iniţiativa TRANSFOND, după cum se prevede în articolele următoare.
9.2 În cazul în care doriţi să încetaţi raportul contractual încheiat cu TRANSFOND, puteţi face acest lucru oricând, prin închiderea Contului e-Factur@, cu condiţia încetării prealabile a tuturor acordurilor date, de către dumneavoastră, emitenţilor de facturi cu care aveţi raporturi contractuale. 9.3 TRANSFOND poate rezilia, în orice moment, raportul contractual pe care îl are cu Dumneavoastră, în cazul în care:
aţi încălcat orice dispoziţie a Termenilor (sau aţi acţionat într-o manieră care indică, în mod clar, că nu doriţi sau nu puteţi respecta dispoziţiile Termenilor); sau
TRANSFOND primeşte o solicitare în acest sens, în baza legii (de exemplu, în cazul în care prestarea Serviciului către Dumneavoastră este, sau devine, ilegală), din partea unei autorităţi publice.
9.4. TRANSFOND poate proceda la încetarea imediată a raportului contractual pe care îl are cu Dumneavoastră, în cazul în care:
a încetat un raport contractual între TRANSFOND şi cel puţin unul dintre Parteneri, sau
TRANSFOND intenţionează să înceteze furnizarea Serviciului către utilizatorii din ţară în care Dumneavoastră aveţi reşedinţa sau din care utilizaţi Serviciul, sau
furnizarea, către Dumneavoastră, a Serviciului de către TRANSFOND nu mai prezintă, în opinia TRANSFOND, eficienţă economică.
9.5 Nici o dispoziţie din prezenta Secţiune nu va afecta drepturile TRANSFOND referitoare la furnizarea Serviciului, în conformitate cu Secţiunea 2 din aceşti Termeni.
10. EXCLUDEREA GARANŢIILOR
10.1 Serviciul este furnizat în forma în care acesta există, iar TRANSFOND, nu va acorda nicio garanţie în legatură cu acest Serviciu.
10.2 În special, TRANSFOND nu declară şi nu garantează că:utilizarea, de către Dumneavoastră, a Serviciului, va corespunde cerinţelor Dumneavoastră;
utilizarea, de către Dumneavoastră, a Serviciului, va fi neîntreruptă, la timp, asigurată împotriva erorilor şi lipsită de erori;
orice informaţie obţinută de către Dumneavoastră în urma utilizarii, de catre Dumneavoastră, a Serviciului, va fi exactă şi de încredere, şi
defecţiunile în exploatarea sau funcţionarea oricărui Software furnizat către Dumneavoastră, în cadrul Serviciului, vor fi rectificate.
10.3 Nici o condiţie, garanţie sau alt termen (inclusiv orice termeni impliciţi referitori la calitatea satisfăcătoare, adecvarea la scop sau conformitatea cu descrierea) nu se aplică Serviciului, decât în măsura în care acestea sunt prevăzute în mod expres în aceşti Termeni.
10.4 Nici o dispoziţie din aceşti Termeni nu afectează, în niciun mod, drepturile legale care vă sunt recunoscute în permanenţă, în calitate de consumator, şi pe care nu puteţi accepta să le modificaţi sau să renunţaţi la ele pe cale contractuală.
11.1 Nici o dispoziţie din aceşti Termeni nu va exclude sau limita răspunderea TRANSFOND pentru prejudiciile cauzate Dumneavoastră în legatură cu furnizarea Serviciului, în acele cazuri în care legea aplicabilă nu permite astfel de excluderi sau limitări. 11.2 Sub rezerva principiului prevăzut în articolul 11.1, TRANSFOND nu va raspunde totuşi faţă de Dumneavoastră pentru:
orice prejudicii indirecte pe care le-ați putea suporta în legătură cu furnizarea Serviciului;
orice profit sau câştig nerealizat, orice pierdere de fond de comerţ sau reputaţie în domeniu, sau orice pierdere de date pe care ați putea-o suferi;
orice prejudiciu care poate fi suferit ca urmare a următoarelor împrejurări:
(i) operarea oricăror modificări, de către TRANSFOND, asupra Serviciului, sau existenţa oricăror întreruperi – permanente sau temporare – în furnizarea Serviciului (sau a oricăror elemente ale Serviciului);
(ii) ştergerea, coruperea sau nearhivarea oricăror date de comunicaţii păstrate sau transmise de sau prin utilizarea, de către Dumneavoastră, a Serviciului;
(iii) faptul că Dumneavoastră nu aţi furnizat TRANSFOND, în mod corect, datele de identificare personale menţionate la articolul 3.1;
(iv) faptul că Dumneavoastră nu aţi asigurat securitatea şi confidenţialitatea detaliilor Contului e-Factur@.
11.3 Limitările referitoare la răspunderea TRANSFOND faţă de Dumneavoastră, prevăzute în articolul 11.2 se vor aplica indiferent dacă TRANSFOND a fost informat sau dacă ar fi trebuit să aibă cunostinţă despre posibilitatea producerii oricăror astfel de prejudicii.
12.1 Pe întreaga durată a furnizării Serviciului de către TRANSFOND datele Dumneavoastră cu caracter personal constând în nume, prenume, cod numeric personal, adresa de domiciliu, număr de telefon, adresa de e-mail, vor fi prelucrate de către TRANSFOND în conformitate cu prevederile Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date şi a celorlalte reglementări aplicabile din acest domeniu, urmând a fi utilizate exclusiv:
în scopul furnizării Serviciului şi a serviciilor de comunicaţii electronice;
în scopul prevenirii şi depistării fraudelor;
pentru furnizarea de servicii cu valoare adaugată către terţi;
pentru efectuarea de studii de piaţă, datele cu caracter personal putând fi dezvăluite organizaţiilor de cercetare a pieţei şi Partenerilor
12.2 În legătură cu datele Dumneavoastră cu caracter personal, aveţi următoarele drepturi:
dreptul de a fi informat cu privire la procesarea datelor;
dreptul de intervenţie asupra datelor;
dreptul de a solicita ştergerea datelor;
dreptul de a vă opune în orice moment vreunei prelucrări a datelor;
dreptul de a nu fi supus unei decizii individuale adoptată exclusiv pe baza unei prelucrări de date cu caracter personal;
dreptul de a vă adresa justiţiei în cazul în care drepturile Dumneavoastră cu privire la prelucrarea datelor cu caracter personal nu sunt respectate.
12.3 Prin acceptarea acestor Termeni, confirmaţi ca aţi fost informat, de către TRANSFOND, cu privire la scopurile prelucrării datelor Dumneavoastră cu caracter personal, şi consimţiţi în mod expres şi fără echivoc că datele Dumneavoastră cu caracter personal să fie prelucrate în conformitate cu prevederile acestei Secţiuni 12.
13. LEGEA APLICABILĂ. REZOLVAREA LITIGIILOR
13.1 Aceşti Termeni şi raportul juridic contractual dintre Dumneavoastră şi TRANSFOND sunt guvernate de legea română.
13.2 Eventualele neînţelegeri ivite între părţi cu privire la încheierea, executarea, modificarea, completarea, interpretarea sau încetarea prezentului contract vor fi soluţionate pe cale amiabilă, iar dacă acest lucru nu se realizează în termen de 20 (douăzeci) de zile lucrătoare de la data la care oricare dintre părţi a notificat celeilalte părţi existenţa unei neîntelegeri, ele vor fi supuse spre soluţionare instanţelor judecătoreşti competente.
14. CLAUZE DIVERSE
14.1 Prin acceptarea acestor Termeni Dumneavoastră declaraţi că aveţi vârsta legală pentru a încheia şi executa prezentul contract, că aţi citit, aţi înţeles în totalitate şi că sunteţi de acord cu termenii şi condiţiile de utilizare a Serviciului.
14.2 Dacă, oricând pe parcursul duratei acestui raport juridic contractual, una dintre părţi nu insistă în mod expres pentru a impune anumite prevederi ale acestor Termeni, nu înseamnă că acea parte a renunţat la astfel de prevederi sau că a renunţat la dreptul de a impune aceste prevederi.
14.3 Aceşti Termeni reprezintă întregul contract încheiat între Dumneavoastră şi TRANSFOND şi se aplică exclusiv utilizării Serviciului (fără a fi aplicabili şi altor servicii pe care TRANSFOND vi le poate furniza în baza unui contract distinct), înlocuind, pe deplin, orice înţelegeri anterioare, scrise sau orale, între Dumneavoastră şi TRANSFOND în legătura cu Serviciul.

References: articolul 1
 articolul 1
 articolul 4
 articolul 6
 articolul 8
 articolul 1
 articolul 9
 articolul 11
 articolul 3
 articolul 11